Reën vir Wes-Kaap voorspelFoto: Pixabay Die Suid-Afrikaanse Weerdiens het Woensdag swaar reën vir dié naweek voorspel in die droogtegeteisterde Wes-Kaap. Volgens ŉ verklaring van die weerdiens is daar ŉ 80% kans vir reënval dié provinsie met voorspellings van 10-22 mm reën in die meeste gebiede. Omgewings naby opvanggebiede kan glo meer as 30-50 mm reën deur die loop van Vrydagaand en Saterdagoggend verwag. Dié voorspelling kom te midde van een van die ergste droogtes wat die provinsie al in die geskiedenis geraak het. Dag Zero – die dag wanneer die Stad Kaapstad se krane amptelik sal leegloop – staar die stad onder meer in die gesig. Verskeie streng reëls is intussen in plek gestel. Die Stad Kaapstad het Maandag aangekondig Dag Zero sal volgens alle redelike bepalings na die middel van Mei aanskuif. Die stad het verder ook sedert 1 Februarie vlak 6B-waterbeperkings en -tariewe ingestel in ŉ poging om selfs meer water te bespaar. Dié tariewe is volgens ŉ verklaring gekoppel aan verbruik. Talle vrugteboere van die Overbergdistrik in die Wes-Kaap het Woensdag miljarde liters varswater uit privaat damme aan Kaapstad geskenk.